क्रिकेट प्रेमी इसलिए आहत हैं, क्योंकि बाजार ने उसे गरमा दिया था। सारे क्रिकेट प्रमियों को बाजार की ताकतों ने सिक्के में बदल दिया और जब खिलौना पहले ही टूट गया तो ये बेचारे पत्थर मारने लगे, पोस्टर जलाने लगे, घास की अर्थियां फूकने लगे। आने वाली कोई भव्य फिल्म हो, क्रिकेट का विश्वकप हो या विराट आम चुनाव, आम आदमी को प्रचार की ताकतें उत्तेजना की नकली तरंग पर बिठा देती हैं। आम आदमी की भावनाओं के साथ हमेशा होली खेली जाती है। उसके हाथ में पत्थर दे दिया जाता है, मुंह में गालियां भर दी जाती हैं, सीने में आग भर दी जाती है। इस तरह एक अच्छे खासे आम आदमी को हुडदंगी बना दिया जाता है। ये कौन सी ताकते हैं, जो हमें कठपुतलियों में तब्दील कर देती हैं। वह कौन सा नशा है, जो सत्य से विमुख करके हमें नकली समस्याओं में फसा देता है? ये कौन है, जो हमें गाफिल रखना चाहता है? हमने अपनी स्वतंत्र विचार शक्ति क्यों खो दी? थियोडोर अडोर्नो के अनुसार यह उत्तर पूंजीवादी तंत्र का सांस्कृतिक उद्योग है जो हमें उपरोक्त स्थिति में पहुंचा चुका है। इससे बचने का तरीका अडोर्नो के अनुसार साम्यवाद है जो 1989 से 1991 के बीच पूर्वी युरोप एवं चीन में अपनी प्रासांगिकता खो चुका है। 1991 के बाद पूंजीवाद को एकमात्र विकल्प माना जा रहा है। फलस्वरूप सांस्कृतिक उद्योग का पूंजीवादी ढांचा पूरी दुनिया में महत्वपूर्ण बनता जा रहा है। भारत भी इसका अपवाद नहीं है। लेकिन भारत में इस सांस्कृतिक प्रदूषण से लड़ने का हथियार महात्मा गांधी ने हिन्द स्वराज में विकसित किया था। धीरे-धीरे गांधीवादी विमर्श का महत्व भारतीय फिल्म उद्योग में भी स्थापित हो रहा है। उदाहरण के लिए स्वदेश, वीर जारा, लगे रहो मुन्नाभाई एवं चक दे इंडिया के केन्द्रीय पात्र गांधीवादी विचारधारा से प्रभावित नज़र आते हैं।